送宋子華通判長沙
作者：呂祖謙
朝代：宋

paragraphs: 騷人故悲秋，九辨播三楚。
宋公舊題壁，文采照潭府。
千載得君侯，遥遥接華緒。
還當初秋天，又進湖湘艣。
當家多勝事，此役可兼取。
江山日日新，似若相勞苦。
木脫獻群峰，雲生失前浦。
况持別乘權，光華動徒旅。
元戎下分庭，百吏羣趨廡。
後車載仁風，習習被南土。
預知潢池盜，無復驚桴皷。
政當勸賣劍，不必禁挾弩。
嶺頭鏡面平，論賞駢圭組。
臨分一盃酒，不爲離愁舉。